Protokoll għall-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni



Official Journal L 014 , 19/01/2011 P. 2 - 4



Protokoll għall-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni L-UNJONI EWROPEA, minn hawn ‘il quddiem imsejħa "l-Unjoni", min-naħa l-waħda, u R-REPUBBLIKA TAL-MOLDOVA, minn hawn ‘il quddiem imsejħa "il-Moldova", min-naħa l-oħra, minn hawn ‘il quddiem imsejħa b’mod konġunt "il-Partijiet" Billi: (1) Il-Moldova daħlet fi Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova min-naħa l-oħra [1], (minn hawn ‘il quddiem imsejjaħ "il-Ftehim"), fit- 28 ta’ Novembru 1994. (2) Il-Kunsill Ewropew ta’ Brussell tas- 17 u t- 18 ta’ Ġunju 2004 laqa’ l-proposti tal-Kummissjoni għal Politika Ewropea tal-Viċinat (PEV) u approva l-konklużjonijiet tal-Kunsill tal- 14 ta’ Ġunju 2004. (3) Il-Kunsill, f’bosta okkażjonijiet oħrajn, ripetutament laħaq konklużjoni favur din il-politika. (4) Il-Kunsill, fil- 5 ta’ Marzu 2007, esprima appoġġ għall-approċċ ġenerali u globali deskritt fil-Komunikazzjoni mill-Kummissjoni tal- 4 ta’ Diċembru 2006, COM(2006) 724 finali, sabiex l-isħab tal-PEV ikunu jistgħu jipparteċipaw fl-aġenziji Komunitarji u l-programmi Komunitarji fuq il-merti tagħhom u fejn jippermettu hekk il-bażijiet legali. (5) Il-Moldova esprimiet ix-xewqa tagħha li tipparteċipa f’għadd ta’ programmi tal-Unjoni. (6) It-termini u l-kondizzjonijiet speċifiċi, b’mod partikolari l-kontribuzzjoni finanzjarja u l-proċeduri ta’ rapportar u ta’ evalwazzjoni, dwar il-parteċipazzjoni tal-Moldova f’kull programm partikolari għandhom jiġu ddeterminati bi ftehim bejn il-Kummissjoni, li taġixxi f’isem il-Komunità, u l-awtoritajiet kompetenti tal-Moldova, FTIEHMU KIF ĠEJ: Artikolu 1 Il-Moldova għandha titħalla tipparteċipa fil-programmi attwali u futuri kollha tal-Unjoni miftuħa għall-parteċipazzjoni tal-Moldova skont id-dispożizzjonijiet rilevanti li jadottaw dawk il-programmi. Artikolu 2 Il-Moldova għandha tikkontribwixxi finanzjarjament għall-budget ġenerali tal-Unjoni Ewropea b’mod li jikkorrispondi mal-programmi speċifiċi li tipparteċipa fihom il-Moldova. Artikolu 3 Ir-rappreżentanti tal-Moldova għandhom jitħallew jieħdu sehem, bħala osservaturi u għall-punti li jikkonċernaw lill-Moldova, fil-kumitati ta’ ġestjoni responsabbli mill-monitoraġġ tal-programmi li l-Moldova tikkontribwixxi finanzjarjament għalihom. Artikolu 4 Proġetti u inizjattivi mressqa minn parteċipanti mill-Moldova għandhom, kemm jista’ jkun, ikunu soġġetti għall-istess kondizzjonijiet, regoli u proċeduri li għandhom x’jaqsmu mal-programmi kkonċernati kif huma applikati lill-Istati Membri. Artikolu 5 It-termini u l-kondizzjonijiet speċifiċi dwar il-parteċipazzjoni tal-Moldova f’kull programm partikolari, partikolarment il-kontribuzzjoni finanzjarja pagabbli, kif ukoll il-proċeduri ta’ rapportar u ta’ evalwazzjoni, għandhom ikunu ddeterminati bi ftehim fl-għamla ta’ Memorandum ta’ Qbil bejn il-Kummissjoni, li taġixxi f’isem l-Unjoni, u l-awtoritajiet kompetenti tal-Moldova. Jekk il-Moldova tapplika għall-assistenza esterna tal-Unjoni biex tipparteċipa fi programm partikolari tal-Unjoni abbażi tal-Artikolu 3 tar-Regolament (KE) Nru 1638/2006 tal-Parlament Ewropew u tal-Kunsill tal- 24 ta’ Ottubru 2006 li jistabbilixxi dispożizzjonijiet ġenerali għat-twaqqif ta’ Strument Ewropew ta’ Viċinat u Sħubija [2] jew skont kwalunkwe Regolament simili li jipprovdi għall-assistenza esterna tal-Unjoni lill-Moldova li jista’ jiġi adottat fil-futur, il-kondizzjonijiet li jirregolaw l-użu mill-Moldova tal-assistenza esterna tal-Unjoni għandhom jiġu ddeterminati fi ftehim dwar l-iffinanzjar, f’konformità, b’mod partikolari, mal-Artikolu 20 tar-Regolament (KE) Nru 1638/2006. Artikolu 6 Kull Memorandum ta’ Qbil konkluż skont l-Artikolu 5, għandu jistipula, f’konformità mar-Regolament tal-Kunsill (KE, Euratom) Nru 1605/25 tal- 25 ta’ Ġunju 2002 rigward ir-Regolament Finanazjarju applikabbli ghall-baġit ġenerali tal-Komunitajiet Ewropej [3], li l-kontroll jew verifiki finanzjarji jew verifikazzjonijiet oħra, inklużi investigazzjonijiet amministrattivi ser jitwettqu minn, jew taħt l-awtorità tal-Kummissjoni, l-Uffiċċju Ewropew Kontra l-Frodi u l-Qorti tal-Awdituri. Għandhom isiru dispożizzjonijiet dettaljati dwar il-kontroll u l-verifika finanzjarja, il-miżuri amministrattivi, il-penali u l-irkupru li jippermettu lill-Kummissjoni, lill-Uffiċċju Ewropew Kontra l-Frodi u lill-Qorti tal-Awdituri li jiġu mogħtija setgħat ekwivalenti għas-setgħat tagħhom fir-rigward tal-benefiċjarji jew il-kuntratturi stabbiliti fl-Unjoni. Artikolu 7 Dan il-Protokoll għandu japplika għall-perijodu li matulu jibqa’ fis-seħħ il-Ftehim. Dan il-Protokoll għandu jiġi ffirmat u approvat mill-Partijiet f’konformità mal-proċeduri rispettivi tagħhom. Kull Parti tista’ tiddenunzja dan il-Protokoll b’notifika bil-miktub lill-Parti l-oħra. Dan il-Protokoll għandu jintemm sitt xhur wara d-data ta’ tali notifika. Id-denunzja ta’ dan il-Protokoll minn kwalunkwe waħda mill-Partijiet ma għandu jkollu l-ebda influwenza fuq l-ispezzjonijiet u l-kontrolli li għandhom jitwettqu, fejn adatt, skont id-dispożizzjonijiet stipulati fl-Artikoli 5 u 6. Artikolu 8 Mhux aktar tard minn tliet snin wara d-dħul fis-seħħ ta’ dan il-Protokoll, u kull tliet snin wara dan, iż-żewġ Partijiet jistgħu jirrevedu l-implimentazzjoni ta’ dan il-Protokoll abbażi tal-parteċipazzjoni nnifisha tal-Moldova fil-programmi tal-Unjoni. Artikolu 9 Dan il-Protokoll għandu japplika, min-naħa l-waħda, għat-territorji li fihom huwa applikat it-Trattat dwar il-Funzjonament tal-Unjoni Ewropea u skont il-kondizzjonijiet stipulati f’dan it-Trattat u, min-naħa l-oħra, għat-territorju tal-Moldova. Artikolu 10 Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin permezz ta’ mezzi diplomatiċi dwar it-tlestija tal-proċeduri tagħhom meħtieġa għad-dħul fis-seħħ tiegħu. Sakemm jidħol fis-seħħ, il-Partijiet jaqblu li japplikaw proviżorjament dan il-Protokoll mid-data meta jiġi ffirmat, sakemm jiġi konkluż f’data aktar tard. Artikolu 11 Dan il-Protokoll għandu jifforma parti integrali mill-Ftehim. Artikolu 12 Dan il-Protokoll għandu jiġi mfassal f’żewġ kopji fil-lingwi uffiċjali tal-Partijiet, b’kull test lingwistiku ugwalment awtentiku. За Европейския съюз Por la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen +++++ TIFF +++++ За Република Молдова Por la República de Moldova Za Moldavskou republiku For Republikken Moldova Für die Republik Moldau Moldova Vabariigi nimel Για τη Δημοκρατία της Μολδαβίας For the Republic of Moldova Pour la République de Moldavie Per la Repubblica moldova Moldovas Republikas vārdā Moldovos Respublikos vardu A Moldovai Köztársaság részéről Għar-Repubblika tal-Moldova Voor de Republiek Moldavië W imieniu Republiki Mołdowy Pela República da Moldávia Pentru Republica Moldova Za Moldavskú republiku Za Republiko Moldavijo Moldovan tasavallan puolesta För Republiken Moldavien +++++ TIFF +++++ [1] ĠU L 181, 24.6.1998, p. 3. [2] ĠU L 310, 9.11.2006, p. 1. [3] ĠU L 248, 16.9.2002, p. 1. --------------------------------------------------